LV Eiropas Savienības Oficiālais Vēstnesis C 235/5

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 235/05)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

TORTA DEL CASAR

ES Nr.: ES-PDO-0105-01128 – 8.7.2013.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Consejo Regulador de la Denominación de Origen Protegida Torta Del Casar (Aizsargāta cilmes vietas nosaukuma Torta del Casar regulatīvā padome)

Avda. de la Constitución, 13. 10190 Casar de Cáceres ESPAÑA Tālr./fakss: +34 927290713/927291654 E-pasts: info@tortadelcasar.eu

Regulatīvā padome ir bezpeļņas organizācija, ko dalībvalsts kompetentā iestāde ir atzinusi par ACVN pārvaldības struktūru. Padome darbojas saskaņā ar demokrātiskiem principiem un pārstāv savu biedru ekonomiskās un nozaru intereses, īpašu uzmanību pievēršot minoritāšu interesēm un tādējādi nodrošinot visu dažādo interešu vienlīdzīgu pārstāvību.

Saistībā ar šo pieteikumu regulatīvās padomes uzdevums ir ierosināt produkta specifikācijas grozījumus un piedalīties visos procesos, kas saistīti ar šo mērķi, kā arī noteikt prasības attiecībā uz papildu etiķetēm, zīmogiem un citiem garantijas marķējumiem, kurus izmanto šim ACVN (tostarp marķējumiem, ko var ietver etiķetē), un tos izdot.

Šis produkta specifikācijas grozījumu pieteikums ir saskaņots ar Aizsargāta cilmes vietas nosaukuma Torta del Casar regulatīvo padomi saskaņā ar tai deleģēto uzdevumu, tādēļ tās intereses ir pilnīgi likumīgas.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķējums — ☒ Cits — Valsts prasības — Kontroles struktūra

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Ievads

Sadaļu “Produkta apraksts” un “Ražošanas metode” grozījumi paredzēti, lai uzlabotu kvalitātes nodrošināšanu, sekmētu izpratni un reaģētu uz jauno tirgus pieprasījumu, neskarot konkrētas produkta īpašības.

Sadaļu “Izcelsmes apliecinājums”, “Marķējums” un “Cits” grozījumi ir vajadzīgi, lai nodrošinātu atbilstību Regulai (ES) Nr. 1151/2012. Produkta pašreizējā specifikācija tika izstrādāta pirms regulas publicēšanas, tādēļ dažas sadaļas neatbilst pašlaik spēkā esošajam tiesību aktam. Turklāt grozījumi ir ieviesti, lai uzlabotu atbilstības novērtēšanu saskaņā ar standartu UNE-EN ISO/IEC 17065/2012.

Pēc Eiropas Komisijas Lauksaimniecības un lauku attīstības ģenerāldirektorāta kompetento dienestu pieprasījuma ir pārstrādāta un uzlabota sadaļas “Saikne” struktūra.

Ieviestie grozījumi un to pamatojums ir izklāstīti turpmāk.

Produkta apraksts

— Ir precīzāk aprakstīti Torta del Casar fiziskie raksturlielumi, tostarp tā malas, kas oriģinālajam ritulim nav īpaši izteiktas. Tādēļ ir pievienoti vārdi “noapaļotām šķautnēm”, lai parādītu, ka nogatavināšanas laikā sieri ir atbilstīgi apstrādāti.

— Ir ietverts jauns Torta del Casar izmērs. Tas raksturots kā “mazs” un sver 200–500 g. Jaunais izmērs ir ieviests, reaģējot uz jaunu tirgus pieprasījumu, kas konstatēts tirgus izpētē, kuru veica konsultanti AC Nielsen (Estudio Notoriedad e Imagen de la Torta del Casar (Pētījums par Torta del Casar reputāciju un tēlu), 2008. gada maijs) un Bureau Veritas (Estrategias de mercados de quesos DOP Torta del Casar (Mārketinga stratēģijas ACVN Torta del Casar sieriem), 2005. gads).

Ir veiktas pārbaudes, lai noteiktu, vai jaunais izmērs ir saglabājis tādas pašas fizikāli ķīmiskās un organoleptiskās īpašības, kādas ir vidēja lieluma un lieliem sieriem, jo īpaši attiecībā uz nogatavināšanas periodu, ņemot vērā, ka produkta specifikācijā nav noteikts viens un tas pats nogatavināšanas periods visiem izmēriem, bet vien minimālais periods, kas vajadzīgs, lai sieri iegūtu to specifiskās īpašības un būtu gatavi tirdzniecībai. Minimāls 60 dienu nogatavināšanas periods ir arī sanitāra prasība svaigpiena izmantošanai, taču nogatavināšanas periodu var pagarināt līdz 90 vai 100 dienām atkarībā no siera izmēra un nogatavināšanas apstākļiem. Šo periodu ir pārbaudījis Estremaduras Lauksaimniecības un pārtikas produktu tehnoloģiju institūts (Instituto Tecnológico Agroalimentario de Extremadura, INTAEX), kā atspoguļots tā ziņojumā par sieru izmēra izmaiņām. Taču nav veiktas pārbaudes, lai noteiktu, vai jaunā izmēra sieri var tikt nobriedināti īsākā laikposmā, jo attiecībā uz nogatavināšanas periodu netiek pieprasīti nekādi grozījumi.

Ir grozīti produkta specifikācijā norādītie svara diapazoni diviem esošajiem izmēriem (900–1 100 g lielajam sieram un 500–700 g vidēja lieluma sieram). Lielā siera svara diapazons ir palielināts par 100 g (801–1 100 g), kā arī vidējā lieluma siera svara diapazons ir palielināts par 100 g (501–800 g), tādējādi klasifikācijā ietverot sierus, kas sver 700–900 g un kas pirms tam neizskaidrojamā kārtā bija izslēgti no šīs klasifikācijas.

Šie trīs izmēri, proti, “mazs” (200–500 g), “vidēji liels” (501–800 g) un “liels” (801–1 100 g), ir definēti tāpēc, ka produkta atbilstība tiek novērtēta un sertifikācijas etiķetes tiek piešķirtas, pamatojoties uz saražoto siera rituļu skaitu, nevis uz to svaru. Tādējādi šie trīs atšķirīgie diapazoni ļauj apvienot divus izmērus un veikt pienācīgu atbilstības pārbaudi. Svaru pārbauda nogatavināšanas procesa beigās un pirms nosūtīšanas tirdzniecībai.

Izmēru sistēma ir mainīta, lai ietvertu jauno izmēru un lai nodrošinātu, ka tradicionālajā ražošanas sistēmā, kurā izmēri nav precīzi, iegūtais Torta del Casar vienmēr saglabātu savu tortei līdzīgo formu, kuras dēļ tas ieguvis savu nosaukumu, proti, galvenais, lai tā platums būtu lielāks par augstumu.

Pašlaik organoleptiskās īpašības ir lielā mērā definētas subjektīvi un nav vienmēr salīdzināmas ar objektīvākiem kritērijiem un metodiku, kas izmantota ISO standartos sensorās analīzes veikšanai, kuri būs pamatā sieru turpmākām pārbaudēm. Pašreizējā formulējumā ir ņemta vērā ne tikai attiecīgajos standartos noteiktā terminoloģija, bet arī publikācija Guía de evaluación sensorial de los quesos (Norādījumi sieru sensorajai novērtēšanai) (José González Crespo un Isidro Roa Ojalvo; Instituto Tecnológico Agroalimentario de Extremadura, Fondo Formación, 2000. gads).

Lai sensorais novērtējums būtu objektīvāks, siera ārpuses jeb mizas raksturlielumi ir nošķirti no siera iekšpuses jeb masas raksturlielumiem.

— Miza: krāsa bija raksturota kā “no dzeltenas līdz okera krāsai”, taču tagad dzeltenā krāsa vairs netiek minēta, jo tā jau ir ietverta okera krāsas definīcijā, tāpēc tās pieminēšana ir lieka un neuzlabo produkta aprakstu.

— Masa: izmantotais apraksts ir precizēts šādi:

— masas konsistences apraksts mainīts uz “no mīkstas līdz ļoti mīkstai”. Ir svītrots termins “ziežama”, kas saistīts ar īpašību “viskozitāte” (ISO 5492:08; 3.48., viskozitāte),

— struktūras definīcijā (ISO 5492:08; 3.55., tekstūra, struktūra) termins “griezums bez acojuma” ir aizstāts ar “viendabīga”, atsaucoties uz “iekšējo elementu izkārtojumu un sadalījumu” (Guía de evaluación sensorial de los quesos, 22. lpp.), un ir norādīts, ka sierā var būt “apaļi caurumi, kas ir raksturīgs nogatavināšanas procesa rezultāts”. Ir svītroti arī termini “mīksts un ziežams”, jo tie raksturo cietību (ISO 5492:08; 3.42., cietība) un viskozitāti (ISO 5492:08; 3.48., viskozitāte), kas jau definētas atsaucē uz masas konsistenci,

— Ir svītroti vārdi “rezultātā masa dažreiz izsūcas pa mizas plaisām”, jo tie ir pretrunā mizas aprakstam, kas paredz vien nelielas siera virsmas plaisas,

— tekstūras aprakstā ieviesti šādi grozījumi, lai to saskaņotu bez nepieciešamības pilnīgi pārrakstīt: — ir saglabāts termins “krēmīgums”, ko sākotnējā aprakstā izmantoja, lai raksturotu plūstamības pakāpi, nevis “viskozitāte” (ISO 5492:08; 3.48., viskozitāte), bet ir pievienots apstākļa vārds “mērena”, lai to tuvinātu pakāpei “viskozs”, — ir pievienota īpašība “neliela vai nekāda granularitāte” (ISO 5492:08; 3.54., granularitāte),

— tā kā smarža un garša ir īpašības, kas raksturo tikai un vienīgi siera masu, tās ir ietvertas šajā sadaļā, nodalot no sadaļas, kurā raksturota miza, un skaidrības labad ir aprakstītas atsevišķi. — Attiecībā uz smaržu ir svītrots vārds “intensīva”, jo tas definē vien uztvertās sajūtas apmēru (ISO 5492:08; 2.8., intensitāte) un pats par sevi neraksturo aizsargātā produkta specifiskās īpašības. Šī intensitāte tagad ir kvantificēta ar raksturlielumiem, kas raksturīgi “piena” un “augu” izcelsmes produktam. — Attiecībā uz garšu ir svītrots vārds “nobriedusi”, jo tas nav definēts standartos. Ir kvantificēta pamatgarša “rūgtums” (ISO 5492:08; 3.5., rūgtums) un pievienotas un kvantificētas divas papildu pamatgaršas, proti, “sāļums” (ISO 5492:08; 3.6., sāļums) un “skābums” (ISO 5492:08; 3.3., skābums). Ir svītroti vārdi “ko izraisījis izmantotais augu valsts izcelsmes recinātājs”, jo tā nav frāze, kas raksturo vai kvantificē garšu.

Izcelsmes apliecinājums

Dažas šīs sadaļas rindkopas ir grozītas, lai tās tuvinātu standartam UNE-EN ISO/IEC 17065/2012, proti, rindkopas, kas apraksta operatoru veiktās pārbaudes saskaņā ar produkta specifikāciju un kas apraksta kontroles struktūras veikto atbilstības pārbaudi minētajai specifikācijai.

Ražošanas metode

Lai garantētu ACVN Torta del Casar siera ražošanai izmantotā piena izcelsmi, attiecībā uz lopkopības sistēmu ir ieviesta šāda prasība: “Visiem dzīvniekiem, kas deklarēti reģistrētās saimniecībās, jābūt Merino vai Entrefino šķirnes dzīvniekiem, un visām saimniecībām, kas izmanto kopīgas ražošanas un slaukšanas telpas/aprīkojumu, jābūt reģistrētām attiecīgajā reģistrā.” Ir svītrota šāda rindkopa: “Turklāt, ja reģistrā ierakstītas aitas tiek turētas kopā ar reģistrā neierakstītām aitām, ir skaidri jānošķir telpas/aprīkojums, ko izmanto šīm aitām.”

Ir svītrota rindkopa, kurā norādīts to dzīvnieku skaits, kas pašlaik veido Merino un Entrefino šķirnes slaucamo aitu ganāmpulku, un kurā sniegtas gadā saražotā piena aplēses, jo šie raksturlielumi laika gaitā var mainīties.

Ir aprakstīta atļautā lopkopības metode un barība. Termins “ganības” ir aizstāts ar terminu “dabas resursi”, kas ietver apgabala tradicionālo praksi, proti, tādu kultūraugu sēšanu, kurus var izmantot ganīšanai vai pēc novākšanas kā zaļbarību vai sausbarību. Ir arī uzskaitīti komponenti, ko var izmantot kā papildu barību, proti, lopbarība, salmi, kombinētā barība un koncentrāti. Ir svītroti vārdi “pārbaudījuši regulatīvās padomes tehniskie darbinieki”, jo tie neraksturo barošanas sistēmu.

Tā kā pēdējos gados ir pilnveidoti tiesību akti, bet tas tika veikts pēc ACVN Torta del Casar specifikācijas sākotnējās izstrādes un publicēšanas, bija jāmaina un jāpapildina punkts par procesiem, uz kuriem attiecas konkrētie tiesību akti, t. i., par piena slaukšanu, transportēšanu un glabāšanu. Ar Eiropas Parlamenta un Padomes 2004. gada 29. aprīļa Regulu (EK) Nr. 852/2004 par pārtikas produktu higiēnu (2) un Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (3), noteica aitas svaigpiena ražošanas higiēnas standartus. Pēc tam Kopienas noteikumi tika papildināti valsts līmenī ar karaļa 2011. gada 27. maija Dekrētu Nr. 752/2011, ar ko izveido kontroles pamatnoteikumus, kuri jāievēro aitas un kazas svaigpiena nozarē. Saskaņā ar šo dekrētu uz aitas piena nozari tagad attiecas arī pienākums obligāti paziņot Letra Q datubāzei dažādu pārbaužu rezultātus, kas līdz šim tika piemērots tikai govs piena nozarei. Ņemot vērā iepriekš minēto, ir ieviesti turpmāk aprakstītie grozījumi.

— Ir ietverts šāds teksts, kurā noteiktas obligātās prasības attiecībā uz pienu, ko izmantos ACVN Torta del Casar sieru ražošanai: “Torta del Casar ražošanai izmantotā piena kvalitātei un sastāvam ir jebkurā gadījumā jāatbilst šādām prasībām: tam jābūt svaigpienam, pilnpienam, nestandartizētam un tīram pienam bez piemaisījumiem; tā tauku un olbaltumvielu saturam jābūt vismaz 11,0 % un olbaltumvielu saturam jābūt vismaz 4,8 %; tā pH jābūt no 6,6 līdz 6,9.”

— Primārajam ražotājam tagad ir atļauts noteikt pašam savu labāko lopkopības praksi, tādējādi nodrošinot individuālu elastību, bet vienmēr garantējot piena higiēnu. Šajā nolūkā ir svītrots teikums “Slaukšanu veic divreiz dienā”, kas aizstāts ar teikumu: “Slaukšanai jānotiek apstākļos, kas vienmēr garantē piena higiēnu, un vajadzības gadījumā piens ir jāsavāc un jātransportē atsevišķi no cita piena.”

— Piena apstrādes parametri attiecībā uz minimālo un maksimālo temperatūru un maksimālo glabāšanas laiku ir saskaņoti ar reālo situāciju, kurā jaunajos tiesību aktos noteiktās prasības par labākām telpām/aprīkojumu un pārbaudi ļauj vienmēr garantēt optimālu piena kvalitāti. Šajā saistībā ir svītrots teksts “piena glabāšana 4 °C temperatūrā ne ilgāk kā 48 stundas un vajadzības gadījumā tā transportēšana higiēniskos apstākļos izolētos konteineros vai refrižeratorkonteineros”, un pievienots šāds teksts: “Piena glabāšanas maksimālais periods pēc slaukšanas un pirms apstrādes nedrīkst pārsniegt 72 stundas, kuru laikā piens jātur no 1 līdz 6 °C temperatūrā dzesēšanas tvertnēs, kas paredzētas, lai glabātu tikai un vienīgi pienu no reģistrētām saimniecībām un kas atrodas operatoru deklarētajās telpās.”

Ir ietverta arī turpmāk izklāstītā prasība, kas liecina par ražošanas procesa uzlabojumu, kurš ietekmē un garantē ACVN Torta del Casar ražošanai izmantotā piena kvalitāti: “Visās siera ražotnēs uz vietas jābūt vismaz vienai dzesēšanas tvertnei, kas paredzēta tikai un vienīgi reģistrētu operatoru piena piegāžu pieņemšanai un glabāšanai.”

Grozīti ir arī daži ražošanas parametri, kas līdz šim bija noteikti kā unikālas absolūtās vērtības, kuras bija nesaderīgas ar ražošanas telpās tagad uzstādītajām mērierīcēm, kuru kalibrācija, pareizība un precizitāte ļauj iestatīt pielaides diapazonus, kas ne tikai neapdraud sākotnējo vērtību, bet arī uzlabo ražotnes spēju uzraudzīt procesu. Tagad, kad ražotnes var labāk uzraudzīt temperatūru (termometri recināšanas tvertnēs), spiedienu (manometri pneimatiskajās presēs) un relatīvo mitrumu (higrometri nogatavināšanas telpās) un var izmantot ārējas kalibrācijas un pārbaudes sistēmas, ko nodrošina neatkarīgas laboratorijas, procesa uzraudzīšanai ir iespējams iegūt precīzākus lasījumus, kas labāk atspoguļo patiesās vērtības. Tāpēc ir koriģētas vērtības attiecībā uz temperatūru (pazeminot minimālo temperatūru no 28 °C līdz 26 °C), recināšanas laiku (pagarinot maksimālo laiku no 80 līdz 90 minūtēm), presēšanu (paaugstinot maksimālo spiedienu no 2,5 kg/cm2 līdz 3 kg/cm2 un svītrojot minimālo presēšanas laiku, kas tagad ir “ne ilgāk kā 8 stundas”, nevis “3–8 stundas”) un relatīvo mitrumu nogatavināšanas laikā (paaugstinot tā maksimālo vērtību no 90 % līdz 95 %).

Attiecībā uz sālīšanas posmu termins “nātrija hlorīds” ir aizstāts ar terminu “pārtikas sāls”, lai izmantotu attiecīgās vielas tradicionālo nosaukumu, kas atspoguļo arī paša posma nosaukumu. Turklāt, lai gan siers joprojām var būt vai nu saussālīts, vai slapjsālīts, ir izdzēsta šī rindkopa: “Ja izmanto slapjsālīšanu, sieri jāievieto sālsūdenī ar maksimālo koncentrāciju 16 Bomē grādu apmērā aptuveni uz 5–6 stundām.” Tas tā ir tādēļ, ka nav garantijas, ka atsauce uz sāls šķīdumu ar 0–16 Bomē grādu koncentrāciju nodrošinātu sieru pareizu sālīšanu. Jānorāda arī tas, ka pārtikas sāls galvenā komponenta nātrija hlorīda maksimālā proporcija jau ir noteikta produkta aprakstā (specifikācijas B punkta 2. apakšpunkts: NaCl ne vairāk kā 3 %), tādēļ šo proporciju pārbauda galīgajās pārbaudēs.

Lai garantētu siera galīgo kvalitāti, ir ievietota rindkopa “Nogatavināšanas procesa laikā sieru virsmu drīkst apstrādāt ar bezkrāsainu fungicīdu”, tādējādi pieņemot apstrādi ar bezkrāsainiem fungicīdiem. Penicillium, Aspergillus un Fusarium pelējuma kultūras ir mikroorganismi, kas labi aug ļoti mitros, nedaudz skābos un barības vielām bagātos substrātos ar zemu sāls saturu, mērenā temperatūrā un ar piekļuvi skābeklim. Tie ir apstākļi, kādi viegli atrodami uz Torta del Casar virsmas, kur pelējuma kultūras var spēcīgi attīstīties un ietekmēt produkta kvalitāti. Turklāt dažas pelējuma kultūras var izstrādāt mikotoksīnus, kas ietekmētu produkta nekaitīgumu.

Turpmāk norādītās rindkopas ir svītrotas, jo neattiecas uz ražošanas procesu un atsaucas uz citiem dokumentiem (regulu, kvalitātes rokasgrāmatu, procedūru rokasgrāmatu):

— “Pēc nogatavināšanas produkti ar B sadaļā izklāstītajām īpašībām ir jāpārbauda regulatīvās padomes tehniskajiem darbiniekiem, kas veic atbilstīgās pārbaudes, paraugu ņemšanu un testēšanu, lai noteiktu, vai paraugi atbilst regulā, kvalitātes rokasgrāmatā un procedūru rokasgrāmatā noteiktajām prasībām. Kontroles process turpinās Sertifikācijas komitejā, kuras sastāvā ir trīs locekļi, kas pārstāv trīs interešu grupas, proti, lauksaimniekus un ražotājus, patērētājus un lietotājus, un tehniskos speciālistus. Komiteja informē regulatīvo padomi, vai tā piekrīt vai nepiekrīt veikto pārbaužu rezultātiem.”,

— “Sertifikācijas process ir pabeigts, kad uz katra verificētā siera rituļa ir izvietota numurēta papildu etiķete, kas garantē produkta izcelsmi un kvalitāti. Papildu etiķeti izdod regulatīvā padome, un šī etiķete ir cieši un neizdzēšami piestiprināta pie siera, līdz tas tiek pilnīgi patērēts.”

Tomēr, lai nodrošinātu atbilstību specifikācijai, ir noteikts, ka regulatīvā padome ir kontroles struktūra Regulas (ES) Nr. 1151/2012 37. un 39. panta nozīmē un ka tā ir attiecīgi akreditēta saskaņā ar standartu UNE-EN 45011/1998 kopš 2012. gada 20. jūlija, kā arī akreditācija joprojām nav zaudējusi spēku (Tehniskais pielikums, akreditācija Nr. 103/C-PR221, 2. red., 2014. gada 29. jūlijs). Tas nozīmē, ka regulatīvā padome ir apliecinājusi savu tehnisko kompetenci, neatkarību un objektivitāti, kā arī to, ka tās rīcībā ir vajadzīgie resursi, lai īstenotu produktu sertificēšanas struktūras funkcijas.

Tādējādi regulatīvā padome kā kontroles struktūra pārbauda operatoru ražošanas procesu, lai novērtētu, vai pārbaužu rezultāti ir pareizi, un testē izejvielu un galīgā produkta paraugus, kas paņemti ražošanas laikā. Lai garantētu savu darbību neatkarību un objektivitāti, regulatīvajai padomei ir Ieinteresēto personu komiteja (iepriekš – Sertifikācijas komiteja), kurā līdzsvaroti ir pārstāvētas trīs interešu grupas, t. i., piena piegādātāji un apstrādātāji, patērētāji un lietotāji, un tehniskie speciālisti.

Viena no Torta del Casar pamatīpašībām ir tā krēmīgā tekstūra. Taču pēc tam, kad siers ir sasniedzis savu optimālo kondīciju, tas pakāpeniski zaudē krēmīgumu, kas var nozīmēt to, ka pēc kāda laika sieram vairs nav īpašību, kurām vajadzētu to raksturot. Tādēļ, lai nodrošinātu produkta optimālu kvalitāti, ir noteikts termiņš, kurā produkts ir jāpatērē, un pievienots šāds teksts: “Pirms nosūtīšanas tirdzniecībai sieriem, ko siera ražotnes ir novērtējušas par atbilstīgiem specifikācijai, ir jāpiestiprina sertifikācijas etiķetes, kas garantē to izcelsmi un izsekojamību. Uz katras etiķetes ir jānorāda vismaz produkta sērijas numurs, partijas numurs un derīguma termiņš, kas nedrīkst būt ilgāks par 210 dienām pēc ražošanas datuma,” ar ko saprot datumu, kurā piens tiek sarecināts un tādējādi sākts siera gatavošanas process.

Reaģējot uz jauno tirgus pieprasījumu, kas konstatēts Bureau Veritas veiktajā pētījumā (Estrategias de mercados de quesos con Denominación de Origen Protegida Torta del Casar), tagad ir atļauts nosūtīt sierus tirdzniecībai, sagrieztus mazākās porcijās, tādēļ ir pievienots šāds teksts: “Sertificētus sierus var nosūtīt tirdzniecībai, sagriežot rituļus uz pusēm vai četrās daļās.”

Lai garantētu labāku kvalitāti patērētājam, attiecībā uz iepakojumu ietverts šāds papildinājums: “Iepakojumam ir jāsaglabā produkta viengabalainība un galīgā kvalitāte.”

Saikne

Šīs sadaļas rindkopas ir pārkārtotas. Daļa, kas attiecas uz dabas faktoriem, nav grozīta, bet uzlabojumi ir ieviesti daļā par vēsturiskajiem un ekonomiskajiem faktoriem, kā arī ir ietverti cilvēciskie faktori, kas pastiprina saikni.

Marķējums

Teksts ir saskaņots ar Regulu (ES) Nr. 1151/2012 un iepriekšējām sadaļām. Ir svītrots viss teksts, kas būtu jāietver zīmola izmantošanas procedūrā, ko noteikusi regulatīvā padome savos kvalitātes dokumentos.

Papildus iepriekšējām rindkopām, kā arī tāpēc, lai nodrošinātu sertificētu nesagrieztu un sagrieztu sieru izsekojamības pārbaudes, ir pievienots šāds teksts: “Galīgajam marķējumam jāietver siera ražotnes tirdzniecības etiķete un sertifikācijas etiķete, kas cieši un neizdzēšami jāizvieto uz katra sertificētā nesagrieztā siera rituļa un sagrieztā siera gabala; galīgo atbildību par tās pareizu izmantošanu uzņemas ražotājs.” Attiecībā uz regulatīvās padomes izdoto obligāto sertifikācijas etiķeti padome izmanto datorizētu sertifikācijas etiķešu pieteikumu un piešķiršanas sistēmu, kas ir brīvi pieejama visiem operatoriem. Ārējais revidents ENAC ir veicis šīs sistēmas revīziju, pārbaudot tās efektivitāti, piemērotību automātiskai etiķešu piešķiršanai un izplatīšanai, kā arī tās nediskriminējošo attieksmi sertificēto produktu daudzuma dēļ.

Operatoru izmaksas par viņiem vajadzīgajām etiķetēm ir vienādas visiem operatoriem neatkarīgi no pieprasīto etiķešu skaita, un šīs izmaksas aprēķina kā procentuālo daļu no ražošanas izmaksām.

Cits

— Valsts prasības: pēc valsts kompetento iestāžu ierosinājuma šī sadaļa, kuras virsraksts specifikācijā ir “Tiesību aktu prasības”, ir svītrota, jo nav konkrētu prasību, kas attiektos uz aizsargāto produktu.

— Kontroles struktūra: ir atjaunināta informācija par kontroles struktūru, kuras funkcijas, kā iepriekš norādīts, pilda Aizsargāta cilmes vietas nosaukuma Torta del Casar regulatīvā padome.

VIENOTS DOKUMENTS

TORTA DEL CASAR

ES Nr.: ES-PDO-0105-01128 – 8.7.2013.

ACVN ( X ) AĢIN ( )

1. Nosaukums

Torta del Casar

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. Sieri

3.2. Produkta apraksts, uz kuru attiecas 1. punktā minētais nosaukums

Torta del Casar ir siers, ko izgatavo no Merino un Entrefino šķirnes aitu svaigpiena. To sarecina ar augu valsts izcelsmes recinātāju, ko izgatavo no Spānijas artišoka (Cynara cardunculus), un nogatavina vismaz 60 dienas.

Torta del Casar ir jāpiemīt turpmāk norādītajām fiziskajām, fizikāli ķīmiskajām un organoleptiskajām īpašībām.

a) Fiziskās īpašības

— Forma: cilindriska ar samērā gludu augšējo un apakšējo malu, gludiem un izliektiem sāniem un noapaļotām šķautnēm.

— Izmēri:

i) diametrs: vismaz 7 cm;

ii) augstums: ne vairāk par 50 % no diametra.

— Svars: ir trīs svara diapazoni ar maksimālo pielaidi 5 % apmērā:

i) liels– 801–1 100 g;

ii) vidēji liels– 501–800 g;

iii) mazs– 200–500 g.

b) Fizikāli ķīmiskās īpašības

— Tauku saturs sausnā: vismaz 50 %.

— Sausna: vismaz 50 %.

— pH: 5,20–5,90.

— NaCl: ne vairāk kā 3,0 %.

c) Organoleptiskās īpašības

— Miza: vidēji cieta, izteikti atšķiras no masas, vienmērīgā okera krāsā, bez krāsvielām un tradicionāli tiek piedāvāta ieziesta ar eļļu. Virsmā var būt nelielas plaisas.

— Masa:

i) konsistence– no mīkstas līdz ļoti mīkstai;

ii) krāsa– no baltas līdz dzeltenīgai;

iii) struktūra– viendabīga, griezumā var būt apaļi caurumi, kas ir raksturīgs nogatavināšanas procesa rezultāts;

iv) tekstūra– šā siera galvenā un unikālā īpašība ir tā krēmīgums, kas ir no mērena līdz intensīvam, kā arī taukaina un kūstoša tekstūra un neliela vai nekāda granularitāte;

v) smarža– no vidējas intensitātes līdz zemai, raksturīga “piena” un “augu” izcelsmes produktiem;

vi) garša– neliels vai mērens rūgtums, neliels sāļums, neliels vai nekāds skābums.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Reģistrētie aitu ganāmpulki ir jābaro saskaņā ar tradicionālo praksi, izmantojot ģeogrāfiskā apgabala dabas resursus un piekopjot ekstensīvu vai daļēji ekstensīvu lauksaimniecību. Vajadzības gadījumā kā papildu barību var izmantot lopbarību, salmus, kombinēto barību un koncentrātus.

Maksimālais ganāmpulka blīvums daļēji ekstensīvā lauksaimniecībā ir 1,8 nosacītās liellopu vienības uz hektāru (LU/ha). Tas nodrošina, ka papildu barības daudzums, ko iegūst ārpus ģeogrāfiskā apgabala, nepārsniedz piemērojamos tiesību aktos noteikto ierobežojumu.

Papildus dabīgajai veģetācijai, kas ir ekstensīvas vai daļēji ekstensīvas lauksaimniecības pamatā, ģeogrāfiskajā apgabalā pieejami arī siens, salmi, graudaugi un vīķi, kas izaudzēti no sēklām un ko var izmantot ganīšanai vai pēc novākšanas kā zaļbarību vai sausbarību.

Papildu barības pamatā galvenokārt ir olbaltumvielas (soja, rapsis > 50 %) un graudaugi (mieži, kukurūza, kvieši > 25 %). Galīgā kombinācija, ko saņem dzīvnieki, galvenokārt sastāv no minētās pamatbarības (> 25 %), lopbarības augiem (lucerna, vīķi > 30 %), graudaugiem (kukurūza, mieži > 20 %) un sēklām (kokvilna, saulespuķes > 6 %).

Ģeogrāfiskajā apgabalā tehniski nav iespējams iegūt soju, rapsi, saulespuķes, kokvilnu un lucernu.

Torta del Casar ražošanai izmantotais piens ir jāiegūst no Merino un Entrefino šķirnes aitām.

Torta del Casar ražošanai izmantotā piena kvalitātei un sastāvam jābūt piemērotiem siera ražošanai un jebkurā gadījumā:

— tam jābūt svaigpienam, pilnpienam, nestandartizētam un tīram pienam bez piemaisījumiem,

— tā tauku un olbaltumvielu saturam jābūt vismaz 11,0 % un olbaltumvielu saturam jābūt vismaz 4,8 %,

— tā pH jābūt no 6,6 līdz 6,9.

3.4. Īpaši ražošanas posmi, kas jāveic noteiktajā ģeogrāfiskajā apgabalā

ACVN Torta del Casar ģeogrāfiskais apgabals atrodas Kaseresas (Cáceres) provincē, kas ietilpst Estremaduras autonomajā kopienā (Spānija), un ir definēts šā dokumenta 4. punktā. Ražošanas posmi, kas jāveic šajā apgabalā, ir šādi:

— piena ražošana, kā noteikts 3.3. punktā,

— siera ražošana, tostarp sarecināšana, griešana, formēšana, presēšana, sālīšana un nogatavināšana.

3.5. Īpaši noteikumi griešanai, rīvēšanai, iepakošanai, u. c. attiecībā uz produktu, uz kuru attiecas reģistrētais nosaukums

Sertificētus sierus var nosūtīt tirdzniecībai, sagriežot rituļus uz pusēm vai četrās daļās. Iepakojumu var brīvi izvēlēties, ja vien tas saglabā produkta viengabalainību un galīgo kvalitāti.

3.6. Īpaši noteikumi marķēšanai attiecībā uz produktu, uz kuru attiecas reģistrētais nosaukums

Nesagrieztie siera rituļi un sagrieztie siera gabali sertificētiem operatoriem ģeogrāfiskajā apgabalā ir jāmarķē ar etiķeti, kas garantē produkta izcelsmi un autentiskumu. Kā norādīts šā dokumenta 3.2. punkta c) apakšpunktā, Torta del Casar ir siers ar vidēji cietu mizu, tāpēc uz mizas nav atļauts piestiprināt noņemamus identifikatorus, piemēram, kazeīna etiķetes, lai nodrošinātu izsekojamību. Tādējādi vienīgais, kas garantē produkta autentiskumu un izcelsmi, ir sertifikācijas etiķete, kas ietver uzdrukātu partijas numuru un unikālu sērijas numuru un kas operatoriem pirms nosūtīšanas tirdzniecībai jāizvieto uz katra siera gabala, lai nodrošinātu regulatīvās padomes veiktu kontroli un lai neapdraudētu izsekojamību. Tādēļ tas nav vienotā tirgus ierobežojums.

Galīgajam marķējumam jāietver siera ražotnes tirdzniecības etiķete un sertifikācijas etiķete, kas cieši un neizdzēšami jāizvieto uz katra sertificētā nesagrieztā siera rituļa un sagrieztā siera gabala; galīgo atbildību par tās pareizu izmantošanu uzņemas reģistrētais operators.

Galīgajam marķējumam jāietver arī partijas numurs, derīguma termiņš, kas nedrīkst būt ilgāks par 210 dienām pēc ražošanas datuma, un cita informācija, kas noteikta attiecīgajos tiesību aktos.

ACVN Torta del Casar logotips

4. Precīza ģeogrāfiskā apgabala definīcija

Piena ražošanas un Torta del Casar izgatavošanas ģeogrāfiskais apgabals atrodas Los Llanos de Cáceres, Sierra de Fuentes un Montánchez apgabalos, kas ir Kaseresas provinces dienvidu centrālajā daļā un ietilpst Estremaduras autonomajā kopienā (Spānija).

Apgabala teritorija ir aptuveni 400 000 ha un ietver šādas pašvaldības:

Albalá, Alcuéscar, Aldea del Cano, Aliseda, Almoharín, Arroyo de la Luz, Arroyomolinos, Benquerencia, Botija, Brozas, Cáceres, Casar de Cáceres, Casas de Don Antonio, Garrovillas, Herreruela, Hinojal, La Cumbre, Malpartida de Cáceres, Monroy, Montánchez, Navas del Madroño, Plasenzuela, Ruanes, Salvatierra de Santiago, Santa Ana, Santa Marta de Magasca, Santiago del Campo, Sierra de Fuentes, Talaván, Torremocha, Torreorgaz, Torrequemada, Torre de Santa María, Valdefuentes, Valdemorales, Zarza de Montánchez.

5. Saikne ar ģeogrāfisko apgabalu

Ģeogrāfiskā apgabala specifika

a) Dabīgie faktori

— Reljefs: ražošanas apgabals atrodas uz ziemeļiem no Sierra de San Pedro kalnu grēdas un robežojas ar Badahosas provinci, Magaskas un Almontes upēm austrumos un Taho ziemeļos. Ģeogrāfiskā apgabala stepjveidīgo līdzenumu sadala Sierra de Fuentes kalnu grēda, kas stiepjas no ziemeļrietumiem līdz dienvidaustrumiem un kuras augstums virs jūras līmeņa ir no 250 līdz 450 m.

— Augsne: augsne ir smilts, smilšmāls vai māls, ne pārāk auglīga un samērā plāna, veidojas no granīta augsnes apakškārtas trūdēšanas. Ir vairāki akmeņaini atsegumi, kas veido tā saucamos berrocales vai barruecos, kuru labi zināms piemērs atrodas Malpartida de Cáceres. Maz vietu ir piemērotas kultūraugu audzēšanai, un lielākā daļa platības tiek izmantota aitu ganīšanai.

— Klimats: apgabalā valda kontinentālais klimats ar garām, karstām vasarām un īsām, maigām ziemām. Gada vidējā temperatūra ir 15–18 °C, bet temperatūra vasarā var pārsniegt 40 °C. Lietus, kas ir diapazonā no 300 līdz 500 ml, līst neregulāri un galvenokārt pavasarī un rudenī.

— Hidrogrāfija: papildus iepriekš minētajām ūdenstecēm, kas veido apgabala perimetru, ir arī citas ūdensteces.

— Flora un dabīgās pļavas: floru galvenokārt veido zālaugi, piemēram, Gramineae (Poa, Festuca un Agrostis ģintis), Leguminosae (Medicago un Trifolium ģintis) un Compositae, kas ir sugas ar augstu uzturvērtību, bet ar lēnu audzību. Ir arī krūmi, piemēram, Genista un dzeloņainā irbulene, jo īpaši augstienēs, un Quercus ģints koki (akmens ozols, Kermes ozols, korķozols).

b) Vēsturiskie un ekonomiskie faktori

Kopš seniem laikiem ACVN Torta del Casar ģeogrāfiskajā apgabalā, kas definēts šā dokumenta 4. punktā, ir piekopta lopu sezonāla pārvietošana un ganīšana. Tās ir darbības, kas ir savstarpēji cieši saistītas un dziļi sakņojas to apgabalu tradīcijās, kuri veido ģeogrāfisko apgabalu, jo iepriekš aprakstīto dabīgo faktoru dēļ šeit apmetušās tautas bija spiestas maksimāli izmantot pieejamos resursus, lai uzturētu savas tautsaimniecības.

Dabas resursu trūkums apgabalā sekmēja lopkopības, jo īpaši aitkopības, attīstību. Ir pieejamas liecības, ka apgabalā lopi ir tikuši turēti kopš senatnes, un darbā Interrogatorios de la Real Audiencia. Extremadura al final de los tiempos modernos. Partido Judicial de Cáceres (Karaliskās tiesas sēdes. Estremadura modernā laikmeta beigās. Kaseresas juridiskais apgabals) ir liecības par siera ražošanu kopš 1791. gada, kad sieru izmantoja, lai baznīcai samaksātu desmito tiesu, un par aitām, kuras ražoja pienu, bet kuras galvenokārt turēja vilnas ieguvei.

Tomēr, krītoties vilnas vērtībai, piena un siera ražošana ieguva aizvien lielāku nozīmi, Torta del Casar ražošanai kļūstot par vietējās ekonomikas būtisku elementu.

c) Cilvēciskie faktori

Torta del Casar specifiskās īpašības ir saglabātas, pateicoties dabīgajiem faktoriem, vēsturiskajiem un ekonomiskajiem faktoriem un cilvēciskajiem faktoriem, proti, siera gatavošanas meistariem. Lai gan ražošanas procesā ir notikušas izmaiņas, jo siera gatavošanas prakse pašpatēriņam aitkopības saimniecībās ganāmpulku tuvumā ir pavērusi ceļu mūsdienu siera ražotnēm, kuras izveidotas tā, lai atbilstu jaunajām prasībām un tirgus pieprasījumam, siera gatavošanas meistars joprojām ir svarīgs elements, jo aizvien ir vajadzīgas meistara īpašās zināšanas par Torta del Casar ražošanas izejvielām, procesiem un vēlamo rezultātu. Jānorāda, ka siera gatavošanas meistars kontrolē dažādus mainīgus faktorus, par kuriem vajadzīgas īpašas zināšanas, jo:

— darbs ar svaigpienu, pilnpienu un nestandartizētu pienu, kas ražots dažādos gada periodos, nozīmē, ka piena sastāvs un bakterioloģija var būtiski atšķirties, ietekmējot visu procesu,

— neekstrahēta un nestandartizēta dabīgā Cynara cardunculus izmantošana īpaši sarežģī sarecināšanas posmu un padara to par izšķirošu optimāla recekļa izveidošanai,

— lēmumu par to, kad griezt recekli un cik lieliem jābūt iegūtajiem graudiem, ietekmē iepriekš uzskaitītie faktori, un šo lēmumu pieņem, pamatojoties uz pieredzi,

— formēšana ar rokām un presēšana ir procesi, kam vajadzīgas precīzas zināšanas par to, cik daudz recekļa ievietot katrā veidnē un kādu spiedienu piemērot, lai iegūtu vajadzīgo mitruma saturu,

— daudzo vides izmaiņu dēļ, kas notiek gada laikā un ietekmē nogatavināšanas procesu, siers ir nemitīgi jāuzrauga, lai nodrošinātu tā pareizu attīstību.

Tikai pārzinot šos faktorus, ir iespējams panākt intensīvu proteolīzi, kas ir process, kurā sadalās piena olbaltumvielas, un kas, ja tas notiek, pirms miza pilnīgi izveidojusies, nodrošina Torta del Casar raksturīgo tekstūru un formu.

Produkta specifika

Specifiskās īpašības, kas Torta del Casar ļauj atšķirties no citiem sieriem, ir tā neparastā forma, kas atgādina torta de pan (maizes pudiņa torti), proti, tā platums ir lielāks par augstumu un tam ir noapaļotas malas gandrīz bez šķautnēm, kā arī tā masas krēmīgā tekstūra un tam raksturīgā nedaudz rūgtenā garša. Turklāt no citiem sieriem atšķiras šā siera patēriņa veids, jo siera virsējā kārta ir jānogriež kā vāciņš, lai piekļūtu sieram bez masas iztecēšanas. Noņemtais “vāciņš” ir jānovieto uz rituļa, lai sieru uzglabātu.

Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Tā kā 5.1. punkta a) apakšpunktā aprakstīto īpašību dēļ ģeogrāfiskajā apgabalā ir maz dabas resursu, iedzīvotāji ir savu tautsaimniecību pakārtojuši lopkopībai, jo īpaši aitkopībai, jo aitas ir labi pielāgojušās ģeogrāfiskajam apgabalam. Aitas audzē piena un siera ražošanai, jo ir samazinājusies vilnas vērtība.

Izturīgās un viegli adaptējušās Merino un Entrefino šķirnes aitas ir pilnīgi aklimatizējušās dzīvei ģeogrāfiskā apgabala stepjveida līdzenumos un ražo pienu, kas tiek apstrādāts bez karsēšanas, tādēļ saglabā visu daudzveidīgo baktēriju floru, kuru iegūst lopkopības metodes rezultātā. Tas sieram piešķir tam raksturīgās “piena” un/vai “augu” izcelsmes produkta smaržas.

Līdzīgi Torta del Casar raksturīgo neparasto formu nosaka tā neparastais nogatavināšanas veids, kas neļauj saglabāt formu, kura ir tradicionāli raksturīga citiem sieriem.

Dabīga augu valsts izcelsmes recinātāja izmantošana, ko iegūst no vietējā artišoka (Cynara cardunculus), kopā ar siera gatavošanas meistara zināšanām nodrošina intensīvu proteolīzi nogatavināšanas procesā, kad miza vēl nav pilnīgi izveidojusies, un tā rezultātā sieri nespēj izturēt paši savu svaru un mēdz saplakt un izspiesties uz malām, tādējādi rodas to neparastā forma, kura siera gatavotājiem atgādināja torta de pan, no kā ir cēlies Torta del Casar nosaukums.

Šī intensīvā proteolīze arī piešķir Torta del Casar masai tai raksturīgo krēmīgo tekstūru.

Visbeidzot, Torta del Casar raksturīgo nedaudz rūgteno garšu nosaka vietējais artišoks (Cynara cardunculus), kuru izmanto piena sarecināšanai.

Tādēļ tieši svaigpiens, kas iegūts no ACVN ģeogrāfiskajā apgabalā audzētām Merino un Entrefino šķirnes aitām, kopā ar vietējo artišoku (Cynara cardunculus) kā dabīgo recinātāju un ar tradicionālajām zināšanām, kuras uzkrājis siera gatavošanas meistars, ļauj nodrošināt siera ražošanu ar Torta del Casar raksturīgo formu, tekstūru, smaržu un garšu.

Atsauce uz specifikācijas publikāciju

(Šīs regulas 6. panta 1. punkta otrā daļa)

http://pame.gobex.es/NR/rdonlyres/0C950236-7397-4C23-94BD-99772603F0DD/0/PliegoCondicionesTortaCasarModif.pdf

(1) OV L 343, 14.12.2012., 1. lpp.

(2) OV L 139, 30.4.2004., 1. lpp.

(3) OV L 139, 30.4.2004., 55. lpp.